
A mennybe kerül, aki jól hal meg
Felekezeti küzdelem a haldokló testéért Bethlen Kata környezetében (FG)
A haldoklás rítusainak különbségei és a 18. századi katolikus prédikációirodalom (IM)

Egyre több nemzetközi kutatási eredmény alapján állíthatjuk, hogy már a 15. században, de főképpen a reformációt követő évtizedektől kezdve a halálos ágy is jelentős terepe volt a felekezeti küzdelmeknek. A haldokló, illetve az őt búcsúztatni akarók vallási hovatartozása komoly feszültséget jelentett a különböző rítusok kiszolgáltatásával kapcsolatban. A hit megerősítésének vagy az áttérítésnek fontos része volt a halálba átlépő lélek és test feletti uralom, aminek a következmények szempontjából volt jelentősége. Az egyik felekezet számára nem megfelelő szentségkiszolgáltatás miatt ugyanis egyrészt el lehetett veszíteni a megszentelt földbe való temettetés jogát. Másrészt a haldoklás felekezeti meghatározottságú rituáléi nem egyszerűen a haldokló, hanem a hátramaradott személyek, illetve a tágabb vallási közösség (családtagok, gyülekezet, egyház) identitáskonstrukcióival álltak szoros összefüggésben: a saját szempontjuk szerint megfelelő rítusú haldoklás megerősítette a hovatartozásukat, s reményt adott az igaznak vélt felekezet fennmaradására. Harmadrészt a haldoklót, illetve minden, egyszer majd eltávozó hívet is befolyásolták azzal az érveléssel, hogy haláltusájuktól függ majd lelkük további sorsa. Komoly tétje volt tehát az egyházak által meghatározott rítusoknak: ezek helyes gyakorlásával nemcsak a haldokló számára fontos földi közösségnek lesz része élete lezárásának idején, hanem a mennybe is juthat.

Bethlen Kata szövegeit olvasva úgy tűnik, hogy Erdélyben és Magyarországon sajátos módja jelent meg a katolikus hitre való áttérítési kísérletnek a 18. század első felében. A konverzióra kényszerítésnek egy, az emberi testet, különösen a kiszolgáltatottét (gyermekágyasét, betegét vagy haldoklóét) célba vevő, azon uralkodni akaró üldözési formáját tapasztalhatjuk. A katolikus és a református felekezetek között hatalmi harcban fontos volt, hogy az adott vallásos hit szerint mennybe jut-e majd a haldokló lelke, vagyis mely felekezet temetheti el az elhunytat. Így aztán mindent megtettetek azért, hogy legalább a halálos ágyán váljon az egyedül igaznak beállított hit követőjévé. Katolikusként a szentgyónás, a szentáldozás és az utolsó kenet felvételével, protestánsként leginkább ezek távol tartásával, valamint úrvacsorázással, megfelelő protestáns könyv szerinti haldoklással, elmélkedéssel, imádkozással.

Bethlen Kata Önéletírásában, imádságaiban, vallástételeiben és végrendeleteiben vizsgáljuk a reformátussága miatti üldöztetésének számos megjelenítését az 1740-es években és a halála előtti időszakban, s elemezzük azokat a szöveghelyeket, ahol újra és újra a felekezeti hovatartozás szempontjából jelenítődnek meg a nagyasszony vallásos gesztusai, annak bizonyítékaként, hogy ő református. Aki egyrészt azért nem akarja, hogy katolikus gyermekei jelen legyenek haldoklásakor, hogy nehogy ők vagy a velük lévő katolikus páterek akarata teljesüljön a kiszolgáltatott haldoklón. Másrészt azért bizonygatja, hogy ő nem katolikus, hogy majd az esetleg mégis ilyen környezetben bekövetkező haldoklása és az utolsó kenet erőszakos feladása esetén is tudhassa mindenki: kényszer alatt fogadta el a katolikus rítusokat. 
A 18. század első évtizedeiben megjelent halotti prédikációkban fontossá vált, hogy a haldokló megtett-e mindent életében az üdvössége elnyeréséért, valamint, hogy a temetett személy haldoklásának rítusai is szerepelhetnek-e jó példaként a beszédet hallgatók/olvasók előtt. A prédikációk mintaadó jellegéből viszont az következik, hogy az argumentatív szöveg csupán elvárást, előírást közvetít: ezen keresztül nincs közvetlen hozzáférésünk a tényleges vallásos gesztusokhoz. A két előadás tehát arra hívja fel a figyelmet, hogy ezeket, különösen például az utolsó kenet feladásának elterjedését kiterjedt interdiszciplináris kutatások vizsgálhatják a 18. századi erdélyi és magyarországi katolikus térnyerés politikai, kulturális és társadalmi kontextusaiban. A történeti antropológiai látásmód mellett a könyvtörténet, a retorikai és tropológiai vizsgálatok, illetve az egyháztörténeti összefüggések értelmezése fontos. Valamint az, hogy nagyon sokféle regiszterhez és műfajhoz tartozó szövegre kell kiterjeszteni a kutatást. Az önéletírásokon és imádságokon, a végrendeleteken és vallástételeken, valamint a prédikációirodalmon túl például az ars moriendi irodalmat, a canonica visitatiókat és a leveleket is be kell vonni a vizsgálatokba.
